《邑中团练土著侯雍瞻要余偕诸人往观因集仍贻堂即事有作》
明代·黄淳耀

黄尘直上猛士呼，将军讲武城西隅。蛇蟠鸟翔八阵图，笼鎗跪坐翼以趋。

方圆变化争斯须，惜哉卧龙今世无。长刀直立数十夫，一臂能盘丈二殳。

白棓手搏无嬴输，较射还持金仆姑。蹋鬃分骑生马驹，捷若槁木悬鼪鼯。

当轩下马意踌躇，似惜好手不可孤。庞眉书客叹且吁，毛锥一把何为乎。

连年闻贼窥楚吴，中州百姓遭刲屠。阑入城墙有雄狐，悬军万里逋天诛。

我非闺中静女姝，安得暇豫如鸟乌。侯生长笑撚髭须，顾谓公等何区区。

即今辕门乍援枹，雕青恶少剧虎貙。提此十万横驰驱，叩囊底智成哲谟。

坐中徐卿勇略殊，藏身帘肆同橛株。是时技痒不可拘，一跃欲攫天狼弧。

侯于江左称夷吾，徐也夙将无豪粗。我偕三四高阳徒，颇解痛饮提壶卢。

仍贻堂中樱笋厨，春灯照映红珊瑚。酒酣仰面看金枢，作诗记事传通都。

作者简介：黄淳耀（1605～1645）明末进士、抗清英雄。初名金耀，字蕴生，一字松厓，号陶庵，又号水镜居士，汉族，南直隶苏州府嘉定（今属上海）人。曾组“直言社”，崇祯十六年成进士，归益研经籍。弘光元年，嘉定人抗清起义，与侯峒曾被推为首领。城破后，与弟黄渊耀自缢于馆舍。能诗文，有《陶庵集》。